Election 2019: प्रियंका गांधी का BJP पर सनसनीखेज आरोप, चुनाव जीतने के लिए यह काम कर रही भाजपा  
कांग्रेस महासचिव प्रियंका गांधी ने बीजेपी पर बोला हमला
अमेठी में चुनाव जीतने के लिए पैसे बांटने का लगाया आरोप
यूपी के अमेठी में राहुल गांधी का मुकाबला स्मृति ईरानी से
प्रियंका गांधी (Priyanka Gandhi) ने कहा, 'हम शिक्षा, रोजगार और स्वास्थ्य के मुद्दे पर चुनाव लड़ रहे हैं. राष्ट्रवाद देश की जनता की दिक्कतों को खत्म करने के लिए होता है, लेकिन भाजपा के लोग जनता की नहीं सुनते हैं. जब भी जनता कोई मुद्दा उठाती है तो भाजपा सरकार लोगों का दमन करती है.' उत्तर प्रदेश के अमेठी में कांग्रेस अध्यक्ष राहुल गांधी का मुकाबला मोदी सरकार की मंत्री स्मृति ईरानी (Smriti Irani) से हो रहा है.  
उधर, केंद्रीय मंत्री स्मृति ईरानी ने नरेंद्र मोदी सरकार द्वारा अमेठी से मेगा फूड पार्क परियोजना छीने जाने के कांग्रेस अध्यक्ष राहुल गांधी के आरोप पर पलटवार करते हुए कहा है कि इसके लिए केंद्र की तत्कालीन कांग्रेस सरकार ही दोषी है. भाजपा प्रत्याशी के रूप में अमेठी से राहुल के खिलाफ चुनाव लड़ रही स्मृति ने कहा कि अमेठी में जिस मेगा फूड पार्क की बात राहुल करते हैं उसे गैस देने से तत्कालीन मनमोहन सिंह सरकार ने लिखित में मना कर दिया था. 
उन्होंने कहा, 'उस पत्र को हमने बहुत पहले ही देश के सामने रख दिया था. राहुल झूठ बोलकर अमेठी की जनता को गुमराह कर रहे हैं.' मालूम हो कि राहुल अमेठी में अपने कार्यक्रम के दौरान अक्सर मोदी सरकार पर मेगा फूड पार्क परियोजना को छीनने का आरोप लगाते हैं. स्मृति ने राहुल पर हमला करते हुए कहा कि कांग्रेस अध्यक्ष किसानों के हितों की बात करते हैं जबकि कारखाना लगाने के नाम पर किसानों से ली गयी जमीन राहुल ने हड़प ली है.
बता दें कि प्रियंका गांधी पूर्वी उत्तर प्रदेश का प्रभारी बनाए जाने के बाद से लगातार पूरे क्षेत्र में दौरा करके कांग्रेस के पक्ष में माहौल बनाने का प्रयास कर रही हैं. अमेठी में पांचवें चरण में 6 मई को वोट डाले जाएंगे.